Brasiliaanse nasionale rugbyspan

Hierdie artikel handel oor die Brasiliaanse nasionale mansrugbyspan. Vir die artikel oor die nasionale vrouerugbyspan, sien Brasiliaanse nasionale vrouerugbyspan.

Die Brasiliaanse nasionale rugbyspan (Portugees: Seleção Brasileira de Rugby Union) is die nasionale rugbyspan wat Brasilië in internasionale wedstryde (toetswedstryde) verteenwoordig. Hulle dra die bynaam Os Tupis (Portugees vir: “die Tupi’s”) na die gelyknamige inheemse volk.  Rugby word in Brasilië geadministreer deur die Brasiliaanse Rugbykonfederasie (Confederação Brasiliera de Rugby, CBRu) wat in 1963 gestig is. Brasilië word as die sesde beste rugbyspan in die Amerikas beskou (ná Argentinië, die Verenigde State, Kanada, Uruguay en Chili) en deur Wêreldrugby as ’n vlak drie-span erken. Die Brasiliaanse rugbyspan is tans (November 2025) 32ste op Wêreldrugby se wêreldranglys gelys. 

Brasilië het in 1950 sy eerste toetswedstryd teen Uruguay gespeel. Die span het tydens die Suid-Amerikaanse Rugbykampioenskap een titel ingepalm, een keer in die tweede en drie keer in die derde plek geëindig. Sedert 2016 neem Brasilië ook aan die jaarlikse Amerikaanse Rugbykampioenskap deel, saam met die tweede Argentynse span, Chili, Kanada, Uruguay en die Verenigde State. Brasilië kon tot dusver nog nie vir ’n rugbywêreldbekertoernooi kwalifiseer nie. Brasilië speel tradisioneel in geel truie met groen kleuraksente, groen broeke en groen sokkies.

 Beheerliggaam 

Die beheerliggaam vir rugby in Brasilië is die Brasiliaanse Rugbykonfederasie (Portugees: Confederação Brasileira de Rugby, CBRu). Die beheerliggaam is in 1963 onder die naam Brasiliaanse Rugbyunie (União de Rugby do Brasil, URB) gestig en in 1970 in Brasiliaanse Rugbyvereniging (Associação Brasileira de Rugby, ABR) hernoem; in 2010 het die beheerliggaam sy huidige naam aangeneem. In 1995 het die Brasiliaanse beheerliggaam ’n volle lid van die Internasionale Rugbyvoetbalraad (IRVR; nou Wêreldrugby) geword.  Daarbenewens was die Brasiliaanse beheerliggaam in 1988 ’n stigtingslid van CONSUR (nou Suid-Amerika Rugby). 

Die hoogste rugbyliga in die land is die Campeonato Brasileiro de Rugby wat in 1964 gestig is en tans tussen twaalf spanne beslis word (vandaar die handelsnaam Super 12), waarvan die meeste uit die deelstaat São Paulo. In die verlede was die meeste spelers van die Brasiliaanse nasionale span uit dié amateurliga afkomstig. Sedert 2020 draf die meeste Brasiliaanse spelers egter uit vir die keurspan Cobras wat aan die professionele Superrugby Amerikas deelneem. Hieraan neem ook spanne uit Argentinië, Chili, Paraguay, Uruguay en die Verenigde State deel.  Van die ander spelers is veral op professionele vlak in Europa aktief.

Naas die amptelike nasionale span roep die Brasiliaanse Rugbykonfederasie ook ander keurspanne byeen. Net soos ander rugbylande beskik Brasilië oor ’n o/20-nasionale span wat aan die Wêreldrugby o/20-kampioenskap deelneem.  Die Brazil Sevens is die Brasiliaanse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel. Kinders en jongmense word reeds op skool aan rugby bekend gestel en na gelang van hul belangstelling en talent begin hulle met hul afrigting.

 Geskiedenis 
 Invoering en vestiging van rugby 
duimnael|upright|Charles William Miller word as stigter van Brasiliaanse sokker en rugby beskou
Net soos in ander Suid-Amerikaanse lande is rugby aan die einde van die laat 19de eeu deur Britse immigrante na Brasiliaanse hawestede saamgebring.  Hulle het verskeie atletiekklubs gestig waar ook sokker beoefen is.  Die eerste gedokumenteerde rugbywedstryd in Brasilië is in 1891 onder toesig van Charles William Miller deur die São Paulo Atletiekklub (SPAC) gespeel. Daarna was veral Augusto Shaw by die verspreiding van die sport betrokke, terwyl Miller hom uitsluitlik op sokker toegespits het. 

Gedurende die 1920’s en 1930’s het rugby in Brasilië begin floreer, maar dit het nie dieselfde blootstelling as sokker geniet nie. Rugby is veral deur mense van ’n Britse herkoms beoefen of wat een of ander ander verbintenis met Brittanje gehad het. In 1926 is ’n plaaslike toernooi begin.  Teen 1932 is ’n nasionale span gekies en Brasilië het sy eerste internasionale wedstryd gespeel teen ’n Suid-Afrikaanse XV, maar hulle is verslaan. Die sport is ’n nekslag toegedien, toe die outoritêre diktatuur Estado Novo geweier het om dit as ’n nasionale sport te erken omdat rugby op vier deelstate beperk was; die vereiste aantal was vyf deelstate. Die Tweede Wêreldoorlog het tussen 1941 en 1946, soos in talle ander lande, rugby bedwing.

 Die nasionale span se eerste jare 
In Februarie 1951 sou Brasilië aan die eerste Pan-Amerikaanse Spele in Buenos Aires deelneem, maar die rugbytoernooi is om organisatoriese redes nie beslis nie. Dit moes tot in September uitgestel word en is onder die naam ABCU-toernooi aangebied (genoem na die vier deelnemende lande). Tydens die eerste Suid-Amerikaanse vastelandse rugbytoernooi het Brasilië al drie sy wedstryde verloor met onderskeidelik 0–68 teen Chili, 0–72 teen Argentinië (tradisioneel een van die sterkste spanne wêreldwyd) en ’n 10–17-verlies teen Uruguay.  Sewe jaar later is dié toernooi terugwerkend erken as eerste Suid-Amerikaanse Rugbykampioenskap.  Rugby is gedurende die 1950’s sporadies in Brasilië georganiseer; daar was geen amptelike beheerliggaam nie en die nasionale span is slegs deur Jimme Macintyre, wat die SPAC bestuur het, saamgeroep. Brasilië sou eers weer tydens die Suid-Amerikaanse Rugbykampioenskap 1961 toetswedstryde speel, maar hulle is deur Uruguay, Argentinië en Chili geklop.  Die hedendaagse Brasiliaanse Rugbykonfederasie (Confederação Brasiliera de Rugby, CBRu) is in 1963 onder die naam Brasiliaanse Rugbyunie (União de Rugby do Brasil, URB) gestig om die spel in Brasilië meer effektief te bestuur. Die eerste beheerliggaamspresident was Harry Donovan.  Die Suid-Amerikaanse Rugbykampioenskap 1964 het heelwat beter verloop, toe Brasilië tweede geëindig het ná ’n gelykopuitslag teen Chili (met 16–16), ’n minder swak nederlaag teen Argentinië (met 8–30) en ’n oorwinning oor Uruguay (met 15–8).  Daarna het Brasilië eers weer aan die Suid-Amerikaanse Rugbykampioenskap 1971 deelgeneem, waar hulle slegs Paraguay kon klop, maar swak verloor het teen Argentinië, Uruguay en Chili. 

In 1970 is die Brasiliaanse beheerliggaam in Brasiliaanse Rugbyvereniging (Associação Brasileira de Rugby, ABR) hernoem en in die daaropvolgende jare het die verbeterde struktuur die spel aan Brasiliane buite die Britse gemeenskap begin bekendstel. Brasilië het ’n effense oplewing in rugby beleef; die spel is aan universiteite regdeur die land begin speel en die land het ’n bestemming vir toere van vername nasionale rugbyspanne geword. In 1974 het Brasilië vir die eerste keer Frankryk gehuisves en met 7–99 verloor.  Tydens die Suid-Amerikaanse Rugbykampioenskappe in 1973, 1975 en 1979 is die span deur Argentinië, Chili en Uruguay telkens geklop, terwyl hulle dikwels teen Paraguay kon wen.    Daarteenoor het hulle in 1977 ná vier nederlae in die laaste plek geëindig. 

Nadat die buurland Argentinië ’n verbod op alle sportiewe ontmoetings met Suid-Afrika geplaas het, is in 1980 die “skaduspan” Sudamérica XV (ook Jaguares Sudamericanos genoem) gestig. Hoewel die meeste van die spelers Argentyne was, het ook ’n aantal Brasiliane vir die span uitgedraf. Die altesaam vyf betrokke beheerliggame het die span nie amptelik erken nie, maar in die geheim geduld. Gedurende die volgende vier jaar het die Sudamérica XV agt keer teen die Springbokke gespeel, maar hulle kon slegs een wedstryd wen (op 3 April 1982 in Bloemfontein).  Argentinië, die onoorwonne wenner van al die vorige vastelandse rugbykampioenskappe, het in 1981 nie aan die Suid-Amerikaanse Rugbykampioenskap deelgeneem nie, waardeur die ander deelnemers die kans gehad het om dié toernooi vir die eerste keer ooit te wen. Die Brasiliane het egter swak nederlae gely teen Chili, Uruguay en Paraguay, waarmee hulle in die laaste plek geëindig het. 

In 1985 het Frankryk weer deur Brasilië getoer en teen ’n meer gedugte Brasiliaanse span te staan gekom. Die wedstryd het met ’n telling van 41–6 in die guns van Frankryk geëindig.  Ook in 1985 het die Internasionale Rugbyvoetbalraad (IRVR; nou Wêreldrugby), wat destyds baie eksklusief was en slegs agt lede gehad het, op die invoering van die rugbywêreldbekertoernooi besluit. Vir die eerste Rugbywêreldbeker 1987 het die IRVR nege spanne vir deelname genooi, maar Brasilië het geen uitnodiging ontvang nie. 

In 1989 het Brasilië ná ’n pouse van agt jaar weer aan die Suid-Amerikaanse Rugbykampioenskappe deelgeneem, maar hulle kon slegs Paraguay klop.  In dieselfde jaar was die Brasiliaanse beheerliggaam een van die stigtingslede van die vastelandse beheerliggaam CONSUR (nou Suid-Amerika Rugby) wat in 1989 ’n IRVR-lid geword het.  Tydens die Suid-Amerikaanse Rugbykampioenskappe in 1991 en 1993 het die span ná vier nederlae elk slegs in die laaste plek geëindig.   Brasilië het in 1995 ’n lid van die IRVR geword. Gevolglik is Brasilië se wedstryde tydens die Suid-Amerikaanse Rugbykampioenskappe 1993 nie in ag geneem vir die Rugbywêreldbeker 1995-kwalifisering nie;  hulle het ook nie aan die Rugbywêreldbeker 1991-kwalifisering deelgeneem nie.  Een jaar later het hulle eerste kragmeting in ’n kwalifiserende wedstryd egter rampspoedig afgeloop deurdat die span met 41–0 teen Trinidad en Tobago verloor het. Dit het hulle veldtog vir die Rugbywêreldbeker 1999 tot ’n abrupte einde gebring. 

 In die nuwe millennium 
duimnael|Die Brasiliaanse en Peruaanse nasionale rugbyspanne in 2005
Van 2000 af is die Suid-Amerikaanse Rugbykampioenskap jaarliks beslis, maar die magsbalans op die vasteland het vir eers nie verander nie. Buitendien is Brasilië in Afdeling B gerangskik en was die sterk opponente Argentinië, Chili en Uruguay kwyt. In 2000 het Brasilië die Afdeling B teen Colombia en Venezuela gewen, en die sukses sowel in 2001 as in 2002 herhaal in die afdeling teen Colombia, Peru en Venezuela.    Hiervan is die 2001-toernooi as die eerste Suid-Amerikaanse kwalifiseringsrondte vir die Rugbywêreldbeker 2003 geag, waarvolgens Brasilië na die volgende kwalifiseringsrondte deurgedring het. Hulle het maklik teen Trinidad en Tobago gewen; hoewel Brasilië sy laaste wedstryde teen Chili en Paraguay verloor en daarmee die hooftoernooi misgeloop het, het hulle eindelik die gaping begin verklein. 

Voor die afskop van die Suid-Amerikaanse Rugbykampioenskap 2003 het Brasilië in ’n kwalifiserende wedstryd teen Paraguay vasgeval, waarvolgens hulle in afdeling B moes aanbly. Dié afdeling het die span weens die verlore wedstryd teen Venezuela tweede afgesluit.  Een jaar later moes die Brasiliane met die tweede plek ná die gerelegeerde Paraguay tevrede wees.  Die 2004-Rugbykampioenskap was deels gelyktydig die eerste Rugbywêreldbeker 2007-kwalifiseringsrondte, waaraan Peru pleks van Paraguay deelgeneem het, waardeur die Brasiliane met hul eerste plek die tweede rondte gehaal het. Hulle is ná swak nederlae teen Chili en Paraguay egter uitgeskakel. 

Tydens die Suid-Amerikaanse Rugbykampioenskap 2005 se afdeling B moes die Brasiliane vir die laaste keer met die tweede plek ná die Paraguane tevrede wees. Daarna het hulle ’n aansienlike verbetering behaal, toe hulle hul afdeling in 2006, 2007 en 2008 onoorwonne beklink het. Vir die eerste keer sedert 1989 is die span na die hoogste vlak van die Suid-Amerikaanse Rugbykampioenskap gepromoveer.     Die Suid-Amerikaanse Rugbykampioenskap 2008 het ook gedien as die eerste Rugbywêreldbeker 2011-kwalifiseringsrondte. Ná twee oorwinnings oor Trinidad en Tobago het Brasilië die 3a-rondte gehaal, maar hulle het swak nederlae gely teen beide Chili en Uruguay. 

Die Suid-Amerikaanse Rugbykampioenskappe in 2009, 2010 en 2011 het Brasilië telkens in die derde plek ná Uruguay en Chili afgesluit.    Tydens die Suid-Amerikaanse Rugbykampioenskap 2012 kon die Brasiliane slegs die vierde plek behaal.  In dieselfde jaar het The New York Times berig dat rugby die naasvinnigste groeiende sportsoort in Brasilië was, ná gemengde vegkuns. Dit is deels te danke aan Wêreldrugby wat weer in Brasilië belê het as gevolg van die herinstelling van sewesrugby by die Olimpiese Spele in 2016.  Sedertdien is Brasilië se nasionale sewesrugbyspan genooi vir deelname aan die Wêreldrugby Sewesreeks, waar die span teen sterker opponente kon meeding. Die Suid-Amerikaanse Rugbykampioenskap 2013 het vir Brasilië ’n oorwinning oor Paraguay in die uitspeelwedstryd begin, maar daarna kon hulle in Afdeling A slegs die vierde plek behaal.  Aangesien dit gelyktydig deel was van die Rugbywêreldbeker 2015-kwalifisering, het die Brasiliane dié toernooi misgeloop. 

 Verdere ontwikkeling 
Argentinië het vanweë sy oorskakeling na die Suidelike Halfrond se Rugbykampioenskapstoernooi van 2014 af nie meer met sy dominerende nasionale span aan die jaarlikse vastelandse toernooi deelgeneem nie. In dieselfde jaar het Brasilië sy heel eerste oorwinning oor Chili behaal en die Condores met 24–16 geklop.  Sedert inisiatiewe in 2009 verskerp is, het die aard van rugby in Brasilië verander. Heelwat meer spelers het begin registreer en die beheerliggaam het suksesvolle borgskappe met maatskappye soos die Banco Bradesco, wat meen dat Brasiliaanse rugby in die toekoms winsgewend kan wees, aangegaan.  In 2015 kon Brasilië slegs die vierde plek ná Chili, Uruguay en Paraguay behaal.  In dieselfde jaar het die Brasiliane in twee toetse teen Duitsland gespeel, waarvan een wedstryd op die Pacaembu-stadion. 10 000 toeskouers het hierdie wedstryde gekyk wat van die hoogste gehoor vir rugby in Brasilië is.

Die in 2009 ingestelde Amerikaanse Rugbykampioenskap, waaraan eers sekere nasionale reserwespanne deelgeneem het, het in 2016 ’n fundamentele verandering ondergaan. Sedertdien het die Amerikas se vyf leidende spanne na die voorbeeld van die Europese Sesnasies in ’n jaarlikse rondomtalie ontmoet. Slegs Argentinië het ten einde van ’n meer gebalanseerde toernooi slegs sy reserwespan (die Jaguares) laat deelneem.  Tydens die eerste toernooi in Februarie en Maart 2016 het Brasilië verbetering getoon en hulle het op die randjie van historiese oorwinnings oor Chili en Uruguay gekom, maar dit nie kon deurvoer nie. Nadat Brasilië 25 punte in hul eerste ontmoeting teen Kanada aangeteken het, het die span met 24–23 teen die Verenigde State in Pacaembu gewen; Brasilië het in die eindstryd met 7–42 teen Argentinië vasgeval, maar hulle kon in die proses hul eerste drie in dekades teen Argentinië druk. 

Vir die 2016-seisoen van die Suid-Amerikaanse Rugbykamipoenskap “A” het RedeTV!, een van dié land se groot televisienetwerke, Brasilië se wedstryde regstreeks uitgesaai. Dié toernooi het ook gedien as die eerste Rugbywêreldbeker 2019-kwalifiseringsrondte. Brasilië het op Allianz Parque in São Paulo, een van die grootste stadions om ’n rugbywedstryd in Brasilië aan te bied, teen Uruguay gespeel. Brasilië het ook met 20–20 teen Chili gelykop gespeel wat op hul verbetering in Suid-Amerikaanse rugby gedui het. Om die toernooi af te sluit het die span met 32–21 oor Paraguay gewen en in die derde plek ná Chili geëindig op ’n punteverskil.  In 2017 het die span ’n naelskraapse nederlaag teen Chili gely, voordat hulle deur Uruguay geklop is en oor Paraguay kon seëvier.  Tydens die Amerikas Rugbykampioenskap in dieselfde jaar het Brasilië nogmaals verbeter deur Chili oortuigend met 17–3 te klop, voor hulle hul eerste oorwinning oor Kanada in Pacaembu behaal het met ’n telling van 24–23.  Ná hierdie oorwinnings het Brasilië met die 30ste plek op die Wêreldrugbyranglys sy beste plek tot dusver sedert dié lys se instelling in 2003 beklee. Tydens die kwalifiseringsrondte 3a is hulle weer deur beide Chili en Uruguay geklop, hoewel albei uitslae dié keer minder swak was as voorheen. 

Op 18 November 2017 het Brasilië vir die eerste maal oorwinning op Europese grondgebied gesmaak toe hulle België en Portugal geklop het, wat duit op die span se vordering in die 2010’s. Tydens die Amerikas Rugbykampioenskap 2018 het Brasilië ook vir die eerste maal Chili weg geklop,  en in dieselfde jaar se omskepte Suid-Amerikaanse Rugbykampioenskap het hulle teen Argentinië XV geseëvier, wat hulle eerste oorwinning oor ’n Argentynse span was. Brasilië het daarna ook oor Colombia gewen en het vir die eerste maal die titel van Suid-Amerikaanse kampioen gedra.  Hierdie prestasie kon die Brasiliane tydens die Amerikas Rugbykampioenskap 2019 met oorwinnings oor Kanada en Chili en ’n naelskraapse nederlaag teen die Verenigde State voortsit, gelyk aan hul beste toernooiverloop ooit.  In die daaropvolgende Suid-Amerikaanse Rugbykamipoenskap kon Brasilië sy groepwedstryd teen Paraguay wen, terwyl hulle deur die reserwespanne van Argentinië en Uruguay geklop is.  Ná die uitbreek van die wêreldwye Covid-19-pandemie aan die begin van 2020 kon vir anderhalf jaar geen toetswedstryd gespeel word nie, en nóg die Suid-Amerikaanse nóg die Amerikaanse Rugbykampioenskap is beslis. Eers in Julie 2021, met die afskop van die Rugbywêreldbeker 2023-kwalifisering, kon die Tupi’s weer aan die internasionale speelprogram deelgeneem. Tydens die rondte 2a het die Brasiliane weer naelskraapse nederlae teen die Chilene en Uruguane gely. 

Die Suid-Amerikaanse Rugbywêreldbeker 2027-kwalifisering het die span in Augustus 2024 in die tweede rondte afgeskop, waar hulle ná ’n maklike oorwinning oor Paraguay en ’n nederlaag teen Chili die derde rondte gehaal het.  Daar is hulle in Julie 2025 in die tuis- en wegwedstryde egter weereens deur die Chilene geklop, waarop in Oktober 2025 die uitspeelwedstryde teen Paraguay om die derde plek en vir die internasionale uitspeelrondte gevolg het, maar Brasilië is ná twee nederlae glo uit die kwalifisering geskakel.  Nadat die Paraguaanse beheerliggaam egter kennis geneem het van ’n ongeskikte speler het die Paraguane hulleself vrywillig onttrek en hul plek aan die Brasiliane oorhandig.  Hulle is egter deur Samoa oorrompel, waarop naelskraapse nederlae teen beide België en Namibië gevolg het. 

 Kleure, embleem en bynaam 
Brasilië speel tradisioneel in ’n geel trui met groen kleuraksente, groen broeke en groen sokkies. Hul alternatiewe trui is groen met wit kleuraksente, wit broeke en groen sokkies.

Die huidige truiverskaffer is die Argentynse sportuitruster Topper  en die truiborg is die Brasiliaanse Banco Bradesco.  Die beheerliggaam se kenteken verskyn op die regterbors, die truiverskaffer se kenteken links en die borgkenteken in die middel.

Die beheerliggaam Brasiliaanse Rugbykonfederasie se kenteken, wat ook op die trui verskyn, toon ’n rugbybal tussen twee doelpale op ’n geel agtergrond met die afkorting CBRu daarbo.

In Maart 2012 het CBRu Os Tupis as Brasilië se nasionale rugbyspan se amptelike bynaam aangekondig. Dit is ’n verwysing na die Tupistam, die vernaamste etniese groep inheemse Brasiliane. Die keuse vir die embleem het in 2010 begin toe die CBRu e-posse met voorstelle begin ontvang het. Die drie finaliste was Tupi’s, Sucuri’s (anakondas) en Araras (aras). Ondersteuners het op die internet gestem met 47% van die stemme (4 387 stemme) wat aan Tupi’s gegaan het. Volgens Sami Arap, president van die CBRu tussen 2012 en 2016, het “die keuse die wortels van die Brasiliaanse nasie bekragtig. Tupi verteenwoordig die wese van ons land en verwys na ons krag, deursettingsvermoë, lojaliteit en spangees.”   

 Tuisstadions 
Amper al die tuiswedstryde van die Brasiliaanse nasionale rugbyspan word in die land se grootste stad São Paulo aangebied. In dié stad word veral die Estádio Nicolau Alayon met ’n kapasiteit van sowat 10 000 en die Estádio do Pacaembu met ’n kapasiteit van 26 000 gebruik; vroeër is ook wedstryde by die São Paulo Atletiekklub gespeel. Enkele wedstryde is ook in ander stede van die deelstaat São Paulo gespeel, wat as die Brasiliaanse rugbyvesting beskou kan word, terwyl die naasgrootste stad Rio de Janeiro nog nooit ’n tuiswedstryd aangebied het nie. Op die Estádio Nicolau Alayon word ook al die Cobras-konsessie se tuiswedstryde beslis. 

 Toetswedstryde 
Brasilië het 71 van sy 179 toetswedstryde gewen, ’n wenrekord van 39,66%. Brasilië se statistieke in toetswedstryde teen al die lande, in alfabetiese volgorde, is soos volg (korrek teen November 2025): 

 Opponent Gespeel Gewen Verloor Gelykop % Gewen   11  0  11  0  0,00   3  1  2  0  33,33   32  5  25  2  15,63   12  12  0  0  100,00   1  1  0  0  100,00   5  0  5  0  0,00   4  1  3  0  25,00   5  2  3  0  40,00   3  0  3  0  0,00   2  2  0  0  100,00   1  0  1  0  0,00   32  19  13  0  59,38   8  8  0  0  100,00   6  2  4  0  33,33   2  0  2  0  0,00   1  0  1  0  0,00   2  0  2  0  0,00   5  4  1  0  80,00   29  3  26  0  10,34   1  1  0  0  100,00   5  1  4  0  20,00   10  9  1  0  90,00   1  0  1  0  0,00Algeheel  179  71  106  2  39,66

 Rekords 
 Wêreldbekerrekord 
Brasilië kon tot dusver nog nie vir ’n rugbywêreldbekertoernooi kwalifiseer nie.

 Jaar  Uitslag 1987  Nie genooi nie 1991  Nie deelgeneem nie 1995  Nie deelgeneem nie 1999  Nie gekwalifiseer nie 2003  Nie gekwalifiseer nie 2007  Nie gekwalifiseer nie 2011  Nie gekwalifiseer nie 2015  Nie gekwalifiseer nie 2019  Nie gekwalifiseer nie 2023  Nie gekwalifiseer nie 2027  Nie gekwalifiseer nie 2031  

 Suid-Amerikaanse Rugbykampioenskap 
Sedert die eerste toernooi in 1951 neem Brasilië aan die Suid-Amerikaanse Rugbykampioenskap deel. Hulle het die toernooi een keer gewen en een keer as naaswenner geëindig.
 Titeloorwinnings (1): 2018

 Amerikas Rugbykampioenskap 
Brasilië het vier keer aan die sedert 2009 jaarliks besliste Amerikaanse Rugbykampioenskap (oftewel “Amerikaanse Sesnasies”) deelgeneem, waar hulle teen Chili, Kanada, Uruguay en die Verenigde State asook die Argentynse tweede span speel. Hul beste uitslag tot dusver was die vierde plek in 2019.

 Ander toetswedstryde 
In teenstelling met ander tradisionele rugbylande het die Brasiliaanse nasionale rugbyspan tydens die amateurtydperk nie oorsese toere onderneem nie en tot in die middel-1990’s slegs wedstryde in Suid-Amerika gespeel. Daarteenoor het hulle deur Suid-Amerika toerende nasionale spanne gehuisves. Deesdae is toetswedstryde teen die spanne van die Noordelike Halfrond tweekeer per jaar moontlik. Gedurende Juniemaand se midjaarrugbytoetsreeks tree Brasilië as gasheer op en gedurende Novembermaand se eindjaarrugbytoetsreeks reis Brasilië na Europa. In teenstelling met die meeste ander rugbylande speel Brasilië nie vir enige trofee teen sy teenstanders nie.

 Spelers 
 Huidige span 
Die volgende spelers het die Brasiliaanse span gevorm tydens die Suid-Amerikaanse Rugbywêreldbeker 2027-kwalifisering: 

+ Agterspelers (zagueros) Speler  Posisie  Klub  Toetswedstryde Gustavo Gobeti  Skrumskakel  Cobras  0 Felipe Gonçalves  Skrumskakel  Cobras  16 João Amaral  Losskakel  Cobras  7 Thiago Oviedo  Losskakel  Club Banco Nación  0 Lucas Spago  Losskakel  Club Banco Nación  13 Moisés Duque  Senter  Cobras  65 Carlo Mignot  Senter  Biarritz  3 Lorenzo Massari  Senter  Cobras  18 Robert Tenório  Senter  Cobras  32 Widson Menezes  Vleuel  Cobras  0 Robson Morais  Vleuel  Cobras  3 Antonio Zanatta  Vleuel  Mogliano  1 Raphael Hollister  Heelagter  Tonbridge  0 Lucas Tranquez  Heelagter  Cobras  53+ Voorspelers (atacantes) Speler  Posisie  Klub  Toetswedstryde Henrique Ferreira  Haker  Cobras  9 Yan Rosetti  Haker  Barcelona  0 Endy Willian  Haker  Cobras  15 Brendon Alves  Stut  Cobras  3 Tiago Gonçalves dos Santos  Stut  Cobras  0 Vicente Galvão  Stut  Cobras  0 Leonel Moreno  Stut  Lazio Rome  13 Wilton Rebolo  Stut  Houston SaberCats  40 Aquiles Schulter  Stut  Cobras  0 Caique Segura  Stut  Lannemezan  33 Matteo Dell’Acqua  Slot  Reggio  12 Ben Donald  Slot  Cobras  7 Hélder Bryan Lúcio  Slot  Cobras  1 Gabriel Oliveira  Slot  Cobras  9 Felipe Rosa  Slot  São Miguel  3 André Arruda  Losvoorspeler  Cobras  44 Matheus Cláudio  Losvoorspeler  Cobras  18 Cléber Dias 15px|Kaptein  Losvoorspeler  Cobras  47 Adrio de Melo  Losvoorspeler  Cobras  17 Rodolfo Martins  Losvoorspeler  Cobras  0 Renato Santos  Losvoorspeler  Cobras  0

 Bekende spelers 
Tot dusver is nog geen Brasiliaanse speler in Wêreldrugby se Heldesaal opgeneem nie.

 Spelerstatistieke 
Vervolgens die belangrikste statistieke van Brasilië se spelers. Die spelers wat met * gekenmerk is, is nog aktief en kan hul statistieke verbeter.

(Korrek teen November 2025)

+ Meeste toetswedstryde  Rang  Naam  Tydperk  Toetswedstryde 1  Moisés Duque  2008–2021  60 2  Bruxinho Piero de Moraes  2012–2019  43 3  Yan Rosetti  2015–2021  42 4  Ze Tranquez  2013–2021  41 5  Lucas Abud de Andrade  2012–2021  43 6  Daniel Sancery  2016–2021  40 7  Felipe Sancery  2015–2021  40 8  Ige da Ros  2002–2018  50 9  Gelado Dias da Silva Junior  2016–2021  37 10  Buda Arruda  2016–2021  38

+ Meeste punte aangeteken  Rang  Naam  Tydperk  Punte 1  Moisés Duque  2008–2021  293 2  Joshua Reeves  2017–2021  179 3  Tanque Duque  2005–2019  116 4  Ze Tranquez  2013–2021  70 5  Daniel Sancery  2016–2021  65 6  Felipe Sancery  2015–2021  73 7  Dave Harvey  2015–2016  40 8  De Wet van Niekerk  2017–2019  35 9  Maranhao Lima da Silva  2011–2021  35 10  Buda Arruda  2016–2021  30+ Meeste drieë gedruk  Rang  Naam  Tydperk  Drieë 1  Moisés Duque  2008–2021  15 2  Felipe Sancery  2015–2021  14 3  Daniel Sancery  2016–2021  13 4  Tanque Duque  2005–2019  11 5  Ze Tranquez  2013–2021  8 6  Ige da Ros  2002–2018  8 7  De Wet van Niekerk  2017–2019  7 8  Maranhao Lima da Silva  2011–2021  7 9  Buda Arruda  2016–2021  6 10  Matias Daniel  2011–2018  4

 Afrigters 
Die volgende persone het al as hoofafrigters van die Brasiliaanse nasionale rugbyspan gedien:

 Naam  Tydperk  Rodolfo Ambrosio  2014–2019  Fernando Portugal  2019–2022  Josh Reeves  2022 (tussentyds)  Emiliano Caffera  2023–2025  Josh Reeves  sedert 2025

 Sien ook 

 Brasiliaanse nasionale vrouerugbyspan

 Verwysings 

 Bronnelys 




 Eksterne skakels 

  Amptelike webwerf van die Brasiliaanse Rugbykonfederasie
  Brasilië by Wêreldrugby
  Brasiliaanse rugbynuus

Kategorie:Rugby in Brasilië
Kategorie:Nasionale rugbyspanne van Suid-Amerika